section_heading: Opis dobra
paragraph_text: Jednostavna stambena jednokatnica pačetvorinastog tlocrta smještena na lijevoj obali rijeke Kupe u Sisku. Građena 1856. god. Prizemlje se tlocrtno prema dvorištu nastavlja stubištem na sjevernoj strani kuće. Konstrukcija podruma je pruska kapa, u prizemlju bačvasti svod, a na katu drveni grednik sakriven žbukom. Simetrično ulično pročelje raščlanjeno je s pet prozorskih osi i središnjom vežom, koju natkriva balkonski istak. Zid između otvora prizemlja i jednostavnog razdijelnog vijenca sadrži motiv slijepih lukova s lunetama, dok su na zidu prvog kata do istaknutog krovnog vijenca četiri kanelirana pilastra s dorskim kapitelima. Dvostrešno krovište pokriveno je biber crijepom.